Рецензија рукописа монографије „**Симболички сукоби око причешћа у Србији за време пандемије“** аутора доц. Др Милоша Јовановића

У монографији се аутор бави актуелним проблемом изазваним КОВИД-19 пандемијом смештајући га у контекст савременог српског друштва. Анализирани дискурси и праксе које су се појавиле поводом актуелне пандемије условљене су друштвеним односима унутар економских, политичких и културних датости српског друштва. Аутор Јовановић се фокусира на односе моћи унутар културног миљеа који се преламају преко проблема причешћа и мера усмерених на спречавање инфекције коронавирусом. Неки елементи ове дебате у вези су и личе на трендове који се развијају у свету (ваксери-антиваксери, локално- глобално, теорије завере), а неки су специфично производ односа снага унутар Србије (положај СПЦ, тип верника, подељеност на *Прву* и *Другу* Србију).

Поменути културни миље унутар Србије односи се на доминантно традиционалне вернике, специфичан положај СПЦ верске организације која „има изузетну историјску, државотворну и цивилизацијску улогу у обликовању, очувању и развијању идентитета српског народа“[[1]](#footnote-1). и њен однос са државом. Исто тако и на образовну структуру, политичку културу и традиционалне „српске поделе“.

Аутор успешно приказује сложену друштвену стварност кроз анализу специфичног проблема, посвећујући и самом проблему довољно пажње. Књига се сатвоји од теоријско- контекстуалног дела, и емпиријског који употребом дискурс анализе одсликава анализурани проблем. Присутан је и значајан и користан попис литературе.

Карактеристике ове студије јесу теоријска заснованост и емпиријска верификација. Креће се у области социологије религије, сазнања, идентитета, православља, квалитативне методологије. Студија отвара многа питања: културних граница и сукоба, улоге и инструментализације религије, улоге „погледа на свет“ у креирању друштвене стварности. Важна панорама која представља позадину ових сукоба јесте управо вредносна подељеност Србије која у овим условима пандемије поприма и нове и не/очекиване облике и „коалиције“ – национализам и антиваксерство, антиваксерство и покрети за здрав живот, религиозност и антиваксерство....

Највећи квалитет текста јесте исцрпна анализа симболичког сукоба присталица непромењеног причешћа у условима пандемије ковидом и оних који су сматрали да таква пракса представља здравствени ризик - они које овај сукоб занима наћи ће све податке. Али студија исто тако јесте и пример добро одабране и употребљене теоријске основе, као и „прозор“ за читање савременог српског друштва. Пажљиви читалац може сазнати више о савременој Србији него што сам наслов обећава: политичку и вредносну позадину посматраног проблема.

Иако је аутор одредио своје домете који су и досегнути кроз анализу „дискурзивних конструкција симболичких структура и поредака“ могао би се очекивати искорак ка препознавању реалних друштвених група које су у ствари сукобљавају у Србији данас, као и последицама ових културних подела и сукоба.

На основу критичког читања и анализе текста монографије „Симболички сукоби око причешћа у Србији за време пандемије“ аутора доц. Др Милоша Јовановића, сматрам да се ради о компетентном штиву које доприноси социолошком знању. Садржај је писан на начин да може бити штиво за студенте, али и социолошке професионалце у областима које монографија покрива. Препоручујем текст монографије за објављивање.

Проф. др Данијела Гавриловић

Филозофски факултет Универзитета у Нишу



1. Закон о црквама и верским заједницама [↑](#footnote-ref-1)